答朱彭州惠茶長句
作者：宋祁
朝代：宋

paragraphs: 芳茗標圖舊，靈芽薦味新。
摘侵雲崦曉，收盡露腴春。
焙煖烘蒼爪，羅香弄縹塵。
鐺浮湯目徧，甌漲乳花勻。
和要瓊爲屑，烹須月取津。
飲萸聞藥錄，奴酪笑傖人。
雪沫清吟肺，冰甆爽醉唇。
嗅香殊太觕，瘠氣定非真。
坐憶丹丘伴，堂思陸納賓。
由來撤膩鼎，詎合燎勞薪。
得句班條暇，分甘捉麈晨。
二珍同一餉，嘉惠愧良鄰。